KISKŐRÖS VÁROS POLGÁRMESTERE

ELŐTERJESZTÉS
(a Képviselő-testület 2026. június 17-i ülésére)

TÁRGY:	BESZÁMOLÓ A HOMOKHÁTSÁGI REGIONÁLIS HULLADÉKGAZDÁLKODÁSI ÖNKORMÁNYZATI TÁRSULÁS TEVÉKENYSÉGÉRŐL 

A Társulási beszámolóra vonatkozó előterjesztés az alábbiak figyelembevételével került elkészítésre: 
· az államháztartásról szóló 2011. évi CXCV. törvény, 
· a költségvetési szervek tervezésének, gazdálkodásának, beszámolásának rendszeréről szóló kormányrendeletek, 
· a Magyarország 2025. évi központi költségvetéséről szóló 2024. évi XC. törvény,
· társulási döntések, kötelezettségvállalások

I.  A 2025. ÉVI KÖLTSÉGVETÉSI BESZÁMOLÓ ELKÉSZÍTÉSÉNEK OPERATÍV LEBONYOLÍTÁSA
· A 2025. évi társulási költségvetési beszámolónak a Magyar Államkincstár felé történő jelentés feladása érdekében a Csongrádi Polgármesteri Hivatal gazdálkodási irodája a zárlati munkálatokat elvégezte. Ennek keretében az eszközök, források számba vétele megtörtént, vevő-szállítói, valamint egyéb analitikus és főkönyvi nyilvántartások egyeztetése szintén megtörtént, könyvviteli mérleg, maradvány kimutatás elkészítésre került. 
· Lefolytatásra kerültek a szükséges egyeztetések a települési önkormányzatokkal.
· Elkészítésre kerültek a 2025. évi költségvetési előirányzatok előírásai, módosításai.
· Elkészült a vagyonnyilvántartás statisztikai adatait tartalmazó jelentés.

II. A 2025. ÉVI KÖLTSÉGVETÉSI BESZÁMOLÓ SZÖVEGES INDOKLÁSA

2011. augusztusában a 82 önkormányzat képviselő–testületei elhatározásával megalakult a Homokhátsági Regionális Hulladékgazdálkodási Önkormányzati Társulás. A tagok a Homokhátsági Regionális Hulladékgazdálkodási projekt továbbfejlesztése mellett kötelezték el magukat annak érdekében, hogy teljesíthetővé váljanak a Hgt-ben, illetőleg az országos hulladékgazdálkodási stratégiában 2008–2016. időszakra megfogalmazott hulladékgazdálkodási célok.
A projekt keretében a Homokhátság térségi hulladékgazdálkodási rendszerek komplex továbbfejlesztése valósult meg. A fejlesztés célja – az Országos Hulladékgazdálkodási Közszolgáltatási Terv céljaival megegyezően – az anyagában történő hasznosítás arányának növelése érdekében az elkülönített gyűjtés kiemelt fejlesztése, különös tekintettel a zöldhulladékok, valamint az elektronikai, a papír-, a műanyag és az üveghulladékok területén. Kiemelt cél továbbá az előkezelési és haszonanyag előállítási tevékenység alrendszereinek fejlesztése az ártalmatlanítás jelentős csökkentése érdekében.
A projekt előkészítése és megvalósítása elszámolható költségeinek finanszírozása a Kohéziós Alapból és a hazai központi költségvetési előirányzatból vissza nem térítendő támogatás formájában valósult meg. A projekt kezdő időpontja 2016.12.16. a fizikai befejezés napja 2023.12.01.

III/A. Bevételek (előterjesztés 1. sz. melléklet) 	
A Társulás összes bevétele 189.533.880,-Ft, mely a módosított előirányzatra vetítve 69,6 %-os teljesítésnek felel meg. 
A saját bevétel az üzemeltetésre átadott eszközök bérleti díjából, tagdíj bevételből, áfa visszatérülésből, kamatbevételből és egyéb működési bevételből realizálódott. 
Az összbevételen belül a működési bevétel 169.596.372,-Ft-ra (67,2%) teljesült, mely tagdíjbevételt 18.520.710,-Ft, bérleti díj ellenértékét 112.849.795,-Ft, ezekhez kapcsolódó kiszámlázott általános forgalmi adó bevételt 35.470.034,-Ft, általános forgalmi adó visszatérülést 1.011.000,-Ft, kamatbevételt 1.740.447,-Ft és egyéb működési bevételt 4.386,-Ft tartalmaz. Az előző év költségvetési maradványának igénybevétele 19.937.508,-Ft-ra (100,0%) teljesült.

III/B. Kiadások (előterjesztés 1. sz. melléklet)	
A Társulás összes kiadása 92.407.836,-Ft-ra teljesült, mely a módosított előirányzatra vetítve 33,9 %-os teljesítésnek felel meg.
Az összkiadáson belül a személyi juttatás 7.405.710,-Ft-ra (99,9%), a járulék 891.426,-Ft-ra (92,6%) teljesült. Az egyéb működési kiadás 7.000.000,-Ft (100,0%), a dologi kiadások tényszáma 50.610.700,-Ft (92,2%), a felhalmozási célú visszatérítendő támogatások, kölcsönök törlesztése államháztartáson belülre 26.500.000,-Ft-ra (100,0%) teljesült, felújítási kiadás nem merült fel.
A személyi juttatások a tisztségviselők éves tiszteletdíját tartalmazza, a járulékok a törvény szerinti munkaadókat terhelő járulékokat.
Az egyéb működési célú kiadások a Csongrádi Polgármesteri Hivatal részére, megállapodás alapján ellátott gazdálkodási feladatok ellentételezését tartalmazza. A dologi kiadások között a társulás működési kiadásai, üzemeltetési kiadások, szolgáltatási kiadások, mint jogi segítségnyújtás szolgáltatások és az ezekhez kapcsolódó áfa szerepel. 

IV. Maradvány (előterjesztés 2. sz. melléklet)
Az alaptevékenység költségvetési bevételei 169.596.372,-Ft, az alaptevékenység költségvetési kiadásai 92.407.836,-Ft, így az alaptevékenység költségvetési egyenlege 77.188.536,-Ft. Az alaptevékenység finanszírozási bevétele 19.937.508,-Ft, az alaptevékenység finanszírozási egyenlege 19.937.508,-Ft, így az alaptevékenység maradványa 97.126.044,-Ft, mely kötelezettséggel terhelt, felhasználását 2/b. számú melléklet szerint tervezzük felhasználni felújítási kiadásokra. 

V. A vagyon alakulása (előterjesztés 3. sz. melléklet)
„A” eszközök
A nemzeti vagyonba tartozó befektetett eszközök értéke 2.471.980.082,-Ft, a pénzeszközök állománya 97.126.044,-Ft, követelések értéke 464.173.980,-Ft, egyéb sajátos elszámolások - 3.408.000,-Ft. 
Az eszközök állománya 3.029.872.106,-Ft.

 „B” források
A saját tőke állománya 3.028.672.506,-Ft. Ebből egyéb eszközök induláskori értéke és változásai 21.408.302,-Ft, felhalmozott eredmény 3.007.657.174,-Ft, mérleg szerinti eredmény -392.970,-Ft. Kötelezettségek állománya 292.100,-Ft, a passzív időbeli elhatárolás 907.500,-Ft. A források állománya a fentiek alapján 3.029.872.106,-Ft.

A fentiek alapján javaslom, hogy a Képviselő-testület a Homokhátsági Regionális Hulladékgazdálkodási Önkormányzati Társulás 2025. évi működéséről szóló beszámolót fogadja el.

Kiskőrös, 2026. június 09.
                                                                                                      		 Domonyi László sk.
                                                                                                             	      polgármester           



HATÁROZAT TERVEZET

A Képviselő-testület a Homokhátsági Regionális Hulladékgazdálkodási Önkormányzati Társulás 2025. évi működéséről szóló beszámolót elfogadja.

